
Тежестите на греха
 
 
В Евреи 12:1 се казва: …нека отхвърлим всяка тежест и греха, който лесно ни оплита, и с търпение нека тичаме на очертаното пред нас поле…
 
Да отхвърлим нещо означава да не се занимаваме с него, да не го поглеждаме, да не се движим с него, да го заобиколим, ако се намира на пътя ни, да го прескочим, да не го подхранваме и т.н.
 
Нека отхвърлим всяка тежест и греха, който лесно ни оплита
 
Всеки знае какво е грях, но какво е тежест? Тежест е всяко нещо, което ни забавя в ходенето ни с Бога; всяко нещо, което ни прави неподвижни (ако е голяма тежест изобщо няма да можем да мръднем) или трудно подвижни, а ако сме трудно подвижни ще сме и супер бавни и непродуктивни за Божиите цели и намерения. 
 
Ще ви дам няколко примера за тежести, а вие може да се молите и Бог ще ви открие онези от тях, които пречат на вас самите:
 
 
1). Мамонът може да бъде тежест. Когато човек постави парите като приоритет, преди Бога, това е според мен най-голямата и опасна тежест, защото единствено за Мамон се говори, че е Господар. Преследвайте парите като бог и много трудно ще се придвижвате в Божиите неща, ако изобщо успеете.
 
 
2). Светските грижи може да бъдат тежести. В притчата за сеяча те са, които растат заедно с Божието семе и го заглушават и то не може да даде плод. То си е там, то си расте, но заедно с него растат притеснения за неща, за които Исус каза да не се притесняваме, така че те изсмукват жизнената сила на почвата и вместо тази жизнена сила да отива за да подхранва Божиите семена, тя отива за да храни тези плевели.
 
 
3). Нежеланието да страдаме и да сме извън комфортната си зона може да бъдат тежести. Така никога няма да се задвижим отвъд нашия мързел. Няма да зависи от това, което Бог иска да извършим, а от това, което нас не ни мързи да извършим.
 
 
4). Старите навици могат да бъдат тежести. Ние сме ново създание, което трябва да ходи в нов живот. Колкото повече се връщаме към стария си начин на живот, толкова по-бавен е прогресът ни към новия. Павел каза, че няма спортист, който бяга напред, гледайки назад. Исус каза същото - не можеш да поставиш ръката си на ралото и през цялото време да гледаш в обратната посока.
 
 
5). Желанието да бъдем видени, чути, лидерстващи, самовлюбени или почитани от всички може да бъде тежест. Исус каза да заемаме последното място, да се смиряваме, да мием нозете на другите, да търсим почит само от Бога, да не господаруваме над хората и да не търсим собствената си слава. Затова Бог не издига всеки, понеже знае, че някои ще паднат много бързо. Затова пък, поради същата причина Сатана изкушава мнозина и ги издига (дава им целия свят и всичко, което е в него), понеже те вече са му са се поклонили.
 
 
6). Страхът може да бъде тежест. Страх от хора, страх от провал, страх от демоничното, страх от неизвестното и т.н. Библията казва, че праведният е смел като лъв, както и това, че Бог не ни е дал дух на страх.
 
 
7). Неверието може да бъде тежест. Всичко става чрез вяра, така че съмнението и неверието може да се окажат сериозна пречка пред нас, която ние трябва да отхвърлим. Поради неверие цял един народ Израел не можа да влезе в Обещаната земя. Яков каза, че който се съмнява е като морските води и такъв да не мисли, че ще получи каквото и да е от Господа.
 
 
8). Коравосърдечието може да бъде тежест. Бог не може да работи с бунтари, горделивци, самовлюбени самохвалковци, коравовратни и арогантни хора. Библията казва да се смиряваме под могъщата ръка на Бога, за да може Той да ни издига.
 
 
9). Осъдителният и критикарски дух, който постоянно сочи с пръст към другите може да бъде тежест. Бог казва, че ако съдим, или критикуваме и ние ще бъдем съдени, така че това определено ще ни забави в ходенето ни с Бога. Исус каза: „Който е без грях, нека първи да хвърли камъка“ и дори религиозните водачи осъзнаха, че не могат да хвърлят камъка при това условие. Библията също казва, че Божията любов покрива греховете. Ако покрием нещо, не можем да го видим повече.
 
 
10). Мърморенето може да бъде тежест. 1 Коринтяни 10:10 разкрива един принцип: 
 
„Нито роптайте, както възроптаха някои от тях и бяха поразени от погубителя.“ 
 
Принципът е, че винаги, когато мърморим, нещо в нас бива поразено и погубено - не от Бога, а от погубителя. Може да е взаимоотношението ни с Бога, може да е здравето ни, силата ни, радостта ни. Аз ви предизвиквам да ми намерите един единствен човек, който е постоянно мърморещ и който в същото време да е изпълнен с Божия живот, сила, радост и удовлетворение от взаимоотношението си с Бога.
 
Бог казва: „Съблечете стария човек с делата му“. Вие сте ново творение. Ходете в новостта на новия живот, който Бог ви е подарил. Следвайте Словото Му, ходете в стъпките Му, правете каквото Той прави и бъдете това, което Той е. Имитирайте Го на 100%. Амин!
 
Бог да ви благослови!

